Benny Engelbrecht (S), 2008-10-30:
Forslaget om fordeling af takstkompetence er nok en del af en politisk aftale, som Socialdemokraterne ikke er med i, men netop på dette punkt valgte vi at indgå en stemmeaftale, da området senest blev behandlet.
Derfor kan det også undre, at vi ikke er blevet inddraget i en drøftelse forud for fremsættelsen af dette lovforslag.
Der skal naturligvis være fælles aftaler om billettaksterne, de såkaldte bus- og togaftaler, mellem trafikselskaberne og jernbaneoperatørerne, uanset hvilke grænser der gælder for trafik- og jernbaneselskaberne.
Det er også rimeligt, at forbrugerne har gennemskuelige vilkår til sammenligning af takster, det er vi slet ikke uenige i.
Forslagets øvrige indhold synes at være tekniske og sproglige rettelser, som ikke udgør noget større problem.
Der har ligget en grundig analyse af takstsystemet til grund for forslaget med dybtgående analyser af, hvor trafik- og jernbaneselskaberne får deres takstindtægter fra, og spændingen knytter sig derfor til, hvordan selskaberne fordeler billetindtægterne, når deres økonomiske interesser stort set er modsatrettede.
Busejerne får jo altså mest ud af at køre korte ruter, mens jernbanerne får mest ud af de lange rejser, og det kan jo altså give uenigheder.
Derfor forstår jeg heller ikke helt, hvorfor ministeren afslår det forslag fra Danske Regioner, som fremgår af høringssvarene, et forslag om, at der i lovforslaget skal stå, at trafikselskaberne skal være enige om takstfastsættelsen der, hvor trafikselskab og jernbanevirksomhed aftaler, at trafikselskabet skal omfatte ét takstområde.
Det må da alt andet lige være mere betryggende for udbyderne - og deres kunder vel at mærke - at der skal være enighed om taksterne.
Må jeg i den forbindelse nævne som et eksempel, at DSB's orange billetter ikke kan bruges i hele landet.
Dette skyldes, at der ikke er en aftale mellem DSB og en anden operatør på området, og det problem løses så heller ikke med dette lovforslag, men bør nævnes som eksempel på, at hvis der ikke er en klar ramme for samfundets forventninger til de aftaler, der indgås af parterne, ja, så bliver løsningerne let uhensigtsmæssige.
Desuden er det uheldigt, at en passager godt kan købe billet via DSB's hjemmeside, dsb.dk, men kunden kan altså ikke bruge den til omstigning fra et DSB-tog til f.eks. bus eller metro.
Det kan man imidlertid godt, hvis den samme billet købes på en jernbanestation.
I høringssvaret fra Movia fremgår det da også, at man fra selskabets side foreslår, at »alle kort- og billettyper i hovedstadsområdet skal være gældende til alle rejser med bus, tog og metro«.
Det er naturligvis uforståeligt for passagererne, hvorfor en billet ikke kan bruges på samme måde som andre, blot fordi den er købt på nettet.
Det er jo både en fordel for kunden og en fordel for selskabet, som sælger billetten, at den købes på nettet.
Vi har også eksempler på, at billetter, afhængigt af købsstedet, ikke koster det samme, selv om rejserne er identiske, og ministeren må gerne i det kommende arbejde belyse, om der vil blive færre af den type paradokser med det foreliggende forslag.
Vi vil også gerne bede ministeren belyse, hvad takstaftalerne vil betyde økonomisk for trafikselskaberne.
Vi Socialdemokrater er især bekymrede for busselskabernes fremtid.
Det har vi gjort rede for i vores forslag fra begyndelsen af denne måned, og det vil vi naturligvis vende tilbage til.
Vi er meget bekymrede for udsigten til, at den kollektive trafiks dødsspiral fortsætter i en tid, hvor der mere end nogen sinde er behov for en styrkelse af den kollektive trafik, som også Venstres ordfører var inde på.
Vi vil under udvalgsarbejdet ønske at få uddybet ministerens reaktioner på høringssvarene, og vi ser i øvrigt frem til det videre arbejde i udvalget.
Rejsekortet er naturligvis også en af de ting, der er blevet nævnt i dag, og det kan vi nok ikke fremskynde yderligere, blot håbe på, at det en dag også vil være færdigt.
Vi håber, at de her anførte synspunkter kan fremmes i det kommende udvalgsarbejde, og jeg skal med disse bemærkninger meddele, at Socialdemokraterne stiller sig positivt til tankerne i det fremsatte forslag.